钦定古今图书集成/明伦汇编/宫闱典/第003卷 > 荆川稗篇 > 《第二表》前人
## 钦定古今图书集成/明伦汇编/宫闱典/第003卷 > 荆川稗篇 > 《第二表》前人

臣廷珪言：“检贞观、永徽故事，妇人犯私，并无入宫之
例。准天授二年有敕，京师神都犯奸，先决杖六十，配
入掖庭。至《太极修格》，已从除削，唯决六十，仍依法科
罪。”今不依贞观、永徽典故，又舍太极宪章，而依《天授》
之法，臣愚窃谓未便。且法令者，与天下共之者也。君
不可失之于上，臣不可违之于下。如或失之于上，则
无以御下矣；如或违之于下，则无以事上矣。所以古
之圣人，垂范作式，县诸象魏，铭于景锺，昭示万方，期
于画一。由是法有定禁，时无滥刑，化致雝和，俗登仁
寿，鸾凤巢阁，麒麟在郊，膏露浮甘，卿云布彩。方今圣
道包于天地，仁恩洽于品物，明无不烛，聪无不听，时
康俗泰，远肃迩安。岂可昇平之朝，而“行末令之罚。臣
之愚鄙，伏深疑惧，无任恳迫之极，谨昧死重连正敕
奏闻，特乞天恩，曲垂矜鉴。得令别宅妇女，各准法处
分，率土苍生幸甚。如允臣所请，仍望便停，令敕内宣
降进止。”